**Tisztelt Partnerünk!**

A Garantiqa Hitelgarancia Zrt. (továbbiakban Garantiqa) **2019. március 14-től** módosítja, mind „az együttműködési megállapodások keretében létrejött hitelhez, garanciához és pénzügyi lízinghez kapcsolódó készfizető kezességvállalásról” szóló Üzletszabályzatát (továbbiakban: Megállapodásos Üzletszabályzat), mind pedig a „hitelhez, a garanciához, a faktoringhoz és a pénzügyi lízinghez kapcsolódó készfizető kezességvállalásról” szóló Üzletszabályzatát (továbbiakban: KKV Üzletszabályzat).

**1. Agrár de minimis támogatás összegének felső határának változása**

Az Európai Bizottság 2109/316-os (2019. február 21) számú rendelete módosította a mezőgazdasági ágazatban nyújtott csekély összegű támogatásokról szóló 1408/2013 EU rendeletet.

Az európai uniós versenyjogi értelemben vett állami támogatásokkal kapcsolatos eljárásról és a regionális támogatási térképről szóló 37/2011 (III.22.) Korm. rendelet az egy és ugyanazon vállalkozásnak egy adott hároméves időszakban nyújtható támogatás lehetséges maximális összegét az eddigi 15.000 EUR helyett 25.000 EUR összegben határozta meg.

A jogszabályváltozás mindkét (KKV, megállapodásos) Üzletszabályzatot érinti.

**2. A költségvetési viszontgarancia keretek betartása - Széchenyi Kártya Program**

A 2018. évi költségvetési törvény az állami viszontgarancia melletti kezességvállalás felső határát év végén 650 Mrd Ft-ban, a 2019. évi költségvetési törvény pedig 750 Mrd Ft-ban határozta meg.

A költségvetési törvényben rögzített limitek betartása érdekében 2019. január 1-től a Garantiqa kezességvállalása a forint hitelszerződések, forint hitelkeret-szerződések, lízingszerződések és faktoringszerződések esetén kizárólag csak a hitel tőkeösszegére terjed ki az állami viszontgaranciás, a COSME viszontgaranciás, továbbá az Irinyi Garancia Program és a saját kockázat ügyletei tekintetében.

Az egységesség megtartása és a transzparencia érdekében a Széchenyi Kártya Program keretén belül 2019. március 14-től újonnan megkötött együttműködési megállapodások alapján vállalt készfizető kezességek esetében is ezt a szabályt fogjuk alkalmazni.

A meglévő Széchenyi Kártya Program keretében megkötött együttműködési megállapodásokat pedig a lehető legrövidebb időn belül a fentieknek megfelelően módosítani szükséges.

A módosítás a megállapodásos Üzletszabályzatot érinti.